La Conselleria d'Habitatge facilita formularis per a sol·licitar la moratòria d'hipoteques i lloguers amb motiu de la COVID-19
28 d’abril 2020

![](/media/okafapju/41-doctor-palos-05_cuerpo.jpg)_Fotografia d'arxiu de l'avinguda Doctor Palos_  

La Vicepresidència Segona i Conselleria d'Habitatge i Arquitectura Bioclimàtica, a través de la direcció general d'Habitatge i Regeneració Urbana, ha posat a la disposició de la ciutadania els diferents tipus de formularis per a sol·licitar la moratòria d'hipoteques i lloguers, complementant així la Guia per a Garantir el Dret a l'Habitatge publicat amb motiu de la crisi de la COVID-19.

Els formularis disponibles en [la web de la Vicepresidència Segona i Conselleria d'Habitatge i Arquitectura Bioclimàtica](http://www.habitatge.gva.es/va/web/vivienda-y-calidad-en-la-edificacion/guia-per-a-garantir-el-dret-a-l-habitatge), estan dirigits a les persones inquilines i aquelles deutores de préstecs hipotecaris, perquè puguen realitzar reclamacions o gestions relacionades amb el deute ocasionat per la situació d'emergència provocada per la COVID-19.

Així, podran sol·licitar a la propietat del seu habitatge habitual o a les entitats bancàries corresponents, la reducció, moratòria o acord relatiu a este deute. Totes les sol·licituds hauran de presentar-se abans del pròxim dissabte 2 de maig.

Estes sol·licituds s'emmarquen en el Reial decret llei 11/2020, de 31 de març, pel qual s'adopten mesures urgents complementàries en l'àmbit social i econòmic per a fer front a la COVID-19, per estar en situació de vulnerabilitat econòmica a conseqüència de l'emergència sanitària i complir alguna/s de les situacions descrites en l'article 5 del citat Real-Decret.

Els models que ha elaborat la Direcció General d'Habitatge i Regeneració Urbana són els referits a la sol·licitud de moratòria o pròrroga de pagament de la renda de lloguer a gran tenidor que està dirigida a la persona física o jurídica titular de més de 10 habitatges, excloent garatges i trasters, o una superfície construïda de més de 1.500 metres quadrats.

També els relacionats amb la sol·licitud de moratòria o pròrroga de pagament de la renda de lloguer a xicotet tenidor (persona física o jurídica titular de menys de 10 habitatges) i la sol·licitud de moratòria en el pagament del préstec hipotecari.

**Guia per a garantir el dret a l'habitatge**

El vicepresident segon i conseller d'Habitatge i Arquitectura Bioclimàtica, Rubén Martínez Dalmau, presentava recentment la 'Guia ciutadana per a garantir el dret a l'habitatge', un document que recull els acords i iniciatives impulsats des del Govern valencià i pel Govern central davant l'emergència sanitària de la COVID-19

Esta guia resumix les mesures referides al lloguer, hipoteques, desnonaments, subministraments bàsics, ajudes econòmiques i parc públic d'habitatge, amb l'objectiu d'ampliar la xarxa de protecció social a les persones més vulnerables per l'actual crisi sanitària i econòmica.

*   [](http://www.facebook.com/sharer.php?u=https://aytosagunto.es/va/actualitat/la-conselleria-d-habitatge-facilita-formularis-per-a-sol-licitar-la-moratòria-d-hipoteques-i-lloguers-amb-motiu-de-la-covid-19/ "Facebook")
*   [](http://twitter.com/share?url=https://aytosagunto.es/va/actualitat/la-conselleria-d-habitatge-facilita-formularis-per-a-sol-licitar-la-moratòria-d-hipoteques-i-lloguers-amb-motiu-de-la-covid-19/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-conselleria-d-habitatge-facilita-formularis-per-a-sol-licitar-la-moratòria-d-hipoteques-i-lloguers-amb-motiu-de-la-covid-19/ "Linked In")
*   [](mailto:?body=https://aytosagunto.es/va/actualitat/la-conselleria-d-habitatge-facilita-formularis-per-a-sol-licitar-la-moratòria-d-hipoteques-i-lloguers-amb-motiu-de-la-covid-19/)